L. Nagy, poslanec: (2007-11-27):
Podľa ustanovenia § 3 ods. 5 zákona č. 235/1998 nárok teda na príspevok nevzniká oprávnenej osobe, ak po pôrode bez súhlasu ošetrujúceho lekára opustila dieťa v zdravotníckom zariadení, ako som tu už citoval. Ja sa domnievam, že ustanovenie zákona § 3 ods. 5 citovaného zákona v platnom znení je navonok neutrálnym predpisom, ktorý však znevýhodňuje rómske matky v porovnaní s inými osobami. Jedná sa teda o nepriamu diskrimináciu, tak ako ju definuje príslušné ustanovenie § 2 ods. 4 zákona č. 365/2004. Uvádzam, že v prvom rade sa to dotýka rómskych rodičiek, lebo to sú ony, ktoré opúšťajú po pôrode svoje dieťa a potom sa vracajú po zanechané dieťa a odvezú ho domov. O tom, že skoro výlučne ide v tomto prípade o rómske rodičky, svedčí aj prieskum, ktorý uskutočnilo Slovenské národné stredisko pre ľudské práva v tomto roku v lete vo vybraných zdravotníckych zariadeniach na východnom Slovensku v Humennom, Kežmarku, Michalovciach a Trebišove. Zistilo sa, že v roku 2005 za kalendárny rok počet zanechaných detí takýmto spôsobom, ako som citoval, bolo 44 v prvom polroku, ďalší rok to bolo 28 detí, v Kežmarku to bolo 79 detí alebo novorodencov, v Michalovciach v roku 2005 217 detí, v roku 2006 150 detí a v prvom polroku tohto kalendárneho roka 85 detí. Obdobná je situácia aj v Trebišove, keďže ide o menšie zariadenie, resp. menej rodičiek Rómov prichádza do tohto zariadenia, v prvom prípade je 14 a 8 je v druhom prípade opustených rómskych detí. Čiže podľa tohto prieskumu ide výlučne v podstate v 95 % prípadoch podľa vyjadrenia zdravotníckeho personálu o matky rómskeho pôvodu alebo o Rómky. Vrátim sa teda k ustanoveniu už citovaného zákona, k § 3 ods. 5, a dovoľujem si tvrdiť, že toto ustanovenie citovaného zákona na základe už uvedených dôvodov, ale aj iných je v rozpore s právnymi predpismi a medzinárodnými zmluvami, ktorými Slovenská republika je viazaná. Minimálne je v rozpore s ustanovením § 2 ods. 4 zákona č. 365/2004 Z. z. o rovnakom zaobchádzaní v niektorých oblastiach, o ochrane pred diskrimináciou, teda naším antidiskriminačným zákonom. Je v rozpore s čl. 2 Medzinárodného dohovoru o odstránení všetkých foriem rasovej diskriminácie, tento dohovor podporený vyhláškou ministerstva zahraničných vecí č. 95/1974 Zb. a čl. 1 v spojitosti s čl. 2 ods. 2 písm. b) smernice Rady 2000/43/ES z 29. júna 2000. Ustanovenie, o ktorom hovorím, je diskriminačné hlavne z nasledujúcich dôvodov: 1. Aj napriek svojej neutrálnej formulácii sa aplikuje výlučne v prípadoch rómskych matiek, ktoré po pôrode bez súhlasu ošetrujúceho lekára opustia nemocnicu a zanechajú svoje deti v nemocnici. 2. Sankcionovanie matky, ktorá zanechá dieťa po pôrode v nemocnici bez predchádzajúceho súhlasu ošetrujúceho lekára, vo forme zániku nároku na príspevok pri narodení dieťaťa úplne míňa účel citovaného zákona, pretože účelom predmetného zákona a predmetného príspevku je pokrytie výdavkov spojených so zabezpečením nevyhnutných potrieb novorodenca. 3. Toto ustanovenie citovaného zákona je diskriminačné, lebo prostriedky, ktoré zákonodarca zvolil prijatím tejto právnej úpravy na dosiahnutie podľa legislatívneho cieľa, nie sú primerané. Cieľ je možné dosiahnuť aj inými prostriedkami miernejšieho charakteru, ktoré by v konečnom dôsledku nepriamo nediskriminovali ani narodené dieťa, ani rodičku. A teraz vlastne po tomto obsiahlom úvode prichádzam k vládnemu návrhu, ktorý je predmetom nášho dnešného rokovania. Tento vládny návrh zákona, ktorým sa mení a dopĺňa zákon č. 235/1998 o príspevku pri narodení dieťaťa ect., sprísňuje podmienky nároku na príplatok k príspevku pri narodení prvého dieťaťa, a to povinnosť preukázať, že matka dieťaťa sa v tehotenstve od začiatku štvrtého mesiaca zúčastňovala na preventívnych vyšetreniach u gynekológa. V tomto zmysle je potrebné zobrať do úvahy ale aj odporúčania č. 2006/10 Výboru ministrov Rady Európy členským štátom na zlepšenie prístupu k zdravotnej starostlivosti pre Rómov a kočovníkov z 12. júla 2006, ktoré vychádzajú zo skutočnosti, že Rómovia v členských štátoch či žijú často marginalizovaní a vystavení diskriminácii vo viacerých oblastiach života a v dôsledku zlých životných podmienok s horším zdravotným stavom. Právny rámec pre prevenciu a potláčanie diskriminácie zdravotnej starostlivosti stanovuje cieľ týchto odporúčaní – zabezpečiť rovnaký prístup k zdravotnej starostlivosti pre Rómov bez diskriminácie a pri rešpektovaní kultúrnych osobitostí v miere neohrozujúcej zdravie osôb. V danom prípade by sa mohla prax, ktorá je zaužívaná na Slovensku, viac prispôsobiť špecifickým potrebám tehotných žien a rodičiek z daného prostredia a okrem zvýšeného úsilia na zlepšenie komunikácie zdravotníckeho personálu s pacientkami účinnejšie sprostredkovanie zdravotníckej osvety, v prípade potreby aj v rómskom jazyku v súčinnosti so zdravotnými asistentmi. Tým navyše dodávam, že v prípade tohto príspevku by bolo načim a bolo by veľmi odporúčané, aby nemohlo dôjsť k zneužitiu príspevku, využiť inštitút osobitného príjemcu. Finančné prostriedky ministerstvo práce a sociálnych vecí vďaka dobrým hospodárskym výsledkom, ale vďaka aj prostriedkom, ktoré pochádzajú alebo prichádzajú pre túto oblasť i z Európskej únie, určite by to nerobilo problémy. Tým by bola, vážené kolegyne, vážení kolegovia, podľa nášho názoru rešpektovaná jedna zo všeobecných zásad uvedených v odporúčaní – účasť pacienta na jeho alebo na jej vyliečení, sloboda vybrať si postup liečenia, ktorý pacient považuje za najvhodnejší pre svoje potreby vrátane slobody odmietnuť ponúkané liečenie s výnimkou naliehavých prípadov ohrozenia a osôb vyžadujúcich osobitnú ochranu. Vážená pani ministerka, vážené pani kolegyne, toto som ja považoval potrebné uviesť pri prerokovaní tohto zákona. Skutočnosť, že dá sa očakávať, tak ako to bolo pred rokmi v novele tohto spomínaného zákona, došlo a dochádza k nepriamej diskriminácii istej sociálnej, resp. etnickej skupiny, je reálne predpokladať, že pri sprísnení podmienok podľa tejto novely zákona táto nepriama diskriminácia bude stále prítomná, resp. sa prehĺbi ešte jedno veľké prepadlisko, ktoré existuje v tejto oblasti. Ďakujem pekne.